Sultan Abdullah Ma'ayat Shah

Sultan Abdullah Ma'ayat Shah ibni Sultan Muzaffar Shah II ( ; 1571 – 1623) ialah Sultan Johor ke-6 dari tahun 1615 hingga tahun 1623. 

 Latar belakang 

Sebelum baginda menjadi Sultan Johor, baginda dikenali dengan nama "Raja Abdullah", "Sayyid Abu Bakar" ,"Raja Bongsu", "Raja di Hilir", "Yang Dipertuan di Hilir" dan "Raja Seberang". Seorang Laksamana Belanda yang bernama Cornelis Matelief de Jonge menggambarkan Kota Seberang sebagai kawasan pegangan (personal fiefdom) baginda dan baginda berkuasa ke atas sebuah petempatan yang terletak di seberang Sungai Johor dari Batu Sawar yang merupakan pusat pemerintahan Kesultanan Johor Lama pada ketika itu.

Baginda merupakan anakanda Sultan Johor ke-2, Sultan Muzaffar Shah II dan diangkat oleh Sultan Aceh, Sultan Iskandar Muda menjadi Sultan Johor ke-6 untuk menggantikan Sultan Johor ke-5, Sultan Alauddin Riayat Shah III yang dihukum bunuh oleh Sultan Iskandar Muda apabila Aceh menewaskan Johor pada tahun 1615.

 Peranan semasa pemerintahan Sultan Alauddin Riayat Shah III 

Semasa pemerintahan Sultan Alauddin Riayat Shah III, Raja Abdullah dipertanggungjawabkan untuk menguruskan pemerintahan Kesultanan Johor Lama. Raja Abdullah mendirikan kota kediamannya di Pengkalan Raya, Batu Sawar. Baginda memainkan peranan penting dalam mewujudkan persahabatan dengan Belanda pada tahun 1602. Baginda juga mempengaruhi Sultan Alauddin Riayat Shah III supaya tidak mematuhi amaran Portugis untuk memutuskan hubungan dengan Belanda. Baginda datang ke kapal Belanda di Melaka dan meminta bantuan daripada Belanda untuk berperang dengan Aceh. Pada tahun 1613, Aceh di bawah pemerintahan Sultan Iskandar Muda menyerang dan mengalahkan Johor. Raja Abdullah ditawan bersama-sama Sultan Alauddin Riayat Shah III dan dibawa ke Aceh. Di Aceh, Raja Abdullah telah dikahwinkan dengan adinda Sultan Iskandar Muda. Kemudian, Raja Abdullah dihantar pulang ke Johor dengan diiringi oleh pasukan Aceh. Pada tahun 1615, baginda diangkat menjadi Sultan Johor ke-6 dengan gelaran Sultan Abdullah Ma'ayat Shah.

 Sebagai Sultan Johor 

Pada tahun 1618, Sultan Abdullah Ma'ayat Shah berpindah ke Daik, Kepulauan Lingga dengan meminta bantuan daripada Belanda dan Orang Laut untuk melawan Aceh. Kemudian, baginda menceraikan isterinya yang juga adinda Sultan Aceh, Sultan Iskandar Muda. Kejadian ini menyebabkan Sultan Iskandar Muda murka kerana adindanya diceraikan oleh Sultan Abdullah Ma'ayat Shah. Sultan Iskandar Muda memerintahkan pasukannya untuk menghancurkan Batu Sawar, pusat pemerintahan Kesultanan Johor Lama pada ketika itu dan menyerang Pulau Lingga untuk memburu Raja Bujang, yang merupakan putera Sultan Alauddin Riayat Shah III, pada tahun 1623. Sultan Abdullah Ma'ayat Shah melarikan diri bersama-sama Raja Bujang ke Pulau Tambelan. Sultan Abdullah Ma'ayat Shah mangkat di Pulau Tambelan Tun Ahmad Sarji, 2011, ms 69 dan baginda kemudian digelar "Marhum Pulau Tambelan".

 Rujukan 




 Nota kaki 

 Lihat juga 
 Sejarah Johor
 Kesultanan Lingga-Riau
 Sejarah Singapura
 Sultan Johor

Pautan luar
 http://www.johordt.gov.my/pdkotatinggi/pelancongan.php?scr=pelancongan_sejarahsultan  

Kategori:Sultan Johor abad ke-17
Kategori:Sultan Johor - Melaka